Source: http://cetateanul.ro/fotbalistii-de-la-csm-lugoj-invinsi-in-deplasare-de-fc-hunedoara_150530.html
Timestamp: 2017-02-25 22:43:56+00:00

Document:
Fotbaliştii de la CSM Lugoj învinşi în deplasare de FC Hunedoara | Cetateanul.ro
Pauza competiţională, cauzată de decesul jucătorului Patrick Ekeng de la Dinamo, a scos echipa lugojeană de fotbal din forma bună în care se afla, când a contabilizat patru jocuri fără înfrângere.
În etapa a XXVI-a a Ligii a III-a de fotbal, disputată cu o săptămână întârziere, vineri, 13 mai, CSM Lugoj a fost înfinsă de către FC Hunedoara în deplasare cu scorul de 2-1. Soarta partidei a fost pecetluită încă din prima repriză, în care s-au marcat toate cele trei goluri. În ciuda dominării şi posesiei superioare a Lugojului, echipa gazdă a dat dovadă de mai mult pragmatism şi a punctat exact atunci când a fost nevoie.
FC Hunedoara a deschis scorul în minutul 2, prin Bozian, însă acest lucru nu a turnat plumb în picioarele timişenilor, care au avut un gol anulat în minutul 28 pe motiv de offsaid. Previzibila egalare, după cursul jocului, a venit în minutul 35. Marta a fost faultat la marginea careului de 6 metri, arbitrul a fluierat lovitură de la 11 metri, iar Dobricean a adus egalarea. În minutul 45, s-a acordat un nou penalty, de data aceasta în favoarea gazdelor şi Tecsi a stabilit scorul final 2-1 pentru FC Hunedoara.
Paradoxal, cei doi jucători care au marcat pentru victoria gazdelor au fost în trecut în tratative cu CSM Lugoj, însă nu s-au înţeles la partea financiară.
“Cu Bozian am fost şi noi în discuţii vara trecută, însă nu am putut să-i satisfacem pretenţiile financiare, ridicate şi îndreptăţite. La fel s-a întâmplat şi cu Tecsi, care din păcate a optat pentru Hunedoara, o echipă cu un buget mult mai mare decât al nostru şi care şi-a permis să transfere astfel de jucători”, a declarat Cosmin Petruescu, antrenorul formaţiei CSM Lugoj.
Repriza a doua a fost dominată de echipa lugojeană, dar fără finalitate pe tabela de marcaj.
“Am făcut un joc bun în deplasare, însă am întâlnit o echipă mult mai experimentată decât a noastră care a gestionat bine singurele oportunităţi pe care le-a avut. Două greşeli în prima repriză care ne-au privat de cele 3 puncte”, a completat Cosmin Petruescu.
CSM Lugoj a avut şi trei jucători indisponibili pentru această partidă, Poiană şi precupan suspendaţi şi Ardelean accidentat.
“Faptul că nu ne-am putut baza pe cei trei jucători nu este o scuză Avem un lot numeros şi cred că am făcut tot ce se putea pentru a ne adjudeca toate cele trei puncte. Dar plătim în continuare tribut lipsei de experienţă în momentele decisive ale partidei. Am întâlnit o echipă mai pragmatică. FC Hunedoara are o experienţă competiţională net superioară nouă , cu jucători care au evoluat în Liga a II-a şi chiar în Prima Ligă. Însă sunt deranjat de rezultat, deoarece după aspectul jocului cred că meritam cel puţin un punct”, a mai spus Petruescu.
Etapa viitoare, care se va desfăşura marţi, 17 mai, de la orele 18, CSM Lugoj va juca pe teren propriu contra echipei Naţional Sebiş, o grupare care şi-a anunţat la începutul campionatului intenţia de a promova.
Articole legate:CSM LugojechipaetapaFC Hunedoarafotbalinfrangerejucatoriliga a III-anoutati

References: CSM 
 CSM 
 CSM 
 CSM 

CSM 
 CSM